Det første Scandic Hotel var Esso Motor Hotel i Närke, Sverige, der åbnede i 1963. Tre år senere blev der åbnet endnu et hotel i Mölndal. I 1972 åbnede der hoteller i Danmark og Norge. Ratos købte hotellerne i 1983 og omdøbte året efter kæden til Scandic Hotels, som fortsat anvendes. Koncernen opkøbte i 1996 Reso Hotels og blev noteret på Stockholmsbörsen. Indtoget på det finske marked skete i 1999 med købet af Arctic Hotels. Samme år opkøbte Scandic også fire hoteller i Estland. I år 2000 opkøbte Scandic Provobis Hotels og tilføjede derved 16 nye hoteller til kæden Amerikanske Hilton købte i 2001 kæden og afnoterede selskabet på børsen.  I 2007 blev kæden solgt videre til den svenske kapitalfond EQT Partners for 833 millioner €. Under EQT's ejerskab blev den norske hotelkæde Rica Hotels erhvervet, hvilket føjede 73 hoteller til kæden. Dermed blev Scandic Hotels Skandinaviens største hotelkæde. I 2008 blev der åbnet Scandic hoteller i Tyskland og Polen. I 2015 blev selskabet igen registreret på børsen i Stockholm.